*Likumprojekts*

**Grozījums Atkritumu apsaimniekošanas likumā**

Izdarīt Atkritumu apsaimniekošanas likumā (Latvijas Vēstnesis, 2010, 183., 205.nr.; 2012, 59.nr.; 2013, 194., 232.nr.; 2014, 66.nr.; 2015, 97.nr.; 2016, 232., 254.nr.; 2017, 253.nr.;) šādu grozījumu:

Papildināt likumu ar IX nodaļu šādā redakcijā:

**“IX nodaļa. Administratīvā atbildība atkritumu apsaimniekošanas jomā un kompetence sodu piemērošanā**

**43. pants.**

(1) Par sadzīves atkritumu radītāja vai valdītāja nepiedalīšanos pašvaldības organizētajā sadzīves atkritumu apsaimniekošanā – fiziskajām personām piemēro brīdinājumu vai naudas sodu no desmit līdz vienam simtam piecdesmit naudas soda vienībām, bet juridiskajām personām piemēro brīdinājumu vai naudas sodu no piecdesmit līdz trīs simtiem naudas soda vienībām*.*

(2) Par atkritumu uzskaites noteikumu pārkāpšanu – juridiskām personām piemēro naudas sodu no piecdesmit līdz diviem simtiem piecdesmit naudas soda vienībām.

(3) Par normatīvajos aktos noteikta speciālā marķējuma ar prasību savākt elektrisko un elektronisko iekārtu atkritumus atsevišķi no citiem atkritumiem nelietošanu vai speciālā marķējuma ar prasību savākt bateriju un akumulatoru atkritumus atsevišķi no citiem atkritumiem nelietošanu - piemēro naudas sodu juridiskām personām no piecdesmit līdz trīs simtiempiecdesmit naudas soda vienībām.

(4) Par normatīvajos aktos noteiktā elektrisko un elektronisko iekārtu, bateriju vai akumulatoru ražotāja pienākuma reģistrēties nepildīšanu - piemēro naudas sodu juridiskajām personām no piecdesmit līdz trīs simtiem piecdesmit naudas soda vienībām.

(5)Par atkritumu apsaimniekošanas noteikumu pārkāpšanu vai atkritumu savākšanas, pārvadāšanas, pārkraušanas, šķirošanas vai uzglabāšanas, vai slēgtas vai rekultivētas atkritumu izgāztuves atrakšanas un atkritumu pāršķirošanas atļaujas nosacījumu neievērošanu - fiziskajām personām piemēro brīdinājumu vai naudas sodu no četrpadsmit līdz diviem simtiem naudas soda vienību, bet juridiskajām personām piemēro naudas sodu no piecdesmit līdz pieci simti sešdesmit naudas soda vienībām.

(6) Par normatīvajos aktos noteikto atkritumu pārrobežu pārvadājumu prasību pārkāpšanu - piemēro naudas sodu fiziskajām personām no piecdesmit līdz diviem simts divdesmit naudas soda vienībām, bet juridiskajām personām no sešdesmit līdz astoņiem simtiem naudas soda vienībām.

**44. pants.**

(1) Administratīvo pārkāpumu procesu par šā likuma 43. panta pirmajā daļā minētajiem pārkāpumiem veic pašvaldību administratīvās komisija vai apakškomisija, izpilddirektors vai pašvaldības policija.

(2)Administratīvo pārkāpumu procesu par šā likuma 43. panta otrajā, trešajā, ceturtajā, piektajā un sestajā daļā minētajiem pārkāpumiem veic Valsts vides dienests.

(3) Administratīvo pārkāpumu procesu par šā likuma 43. panta piektajā daļā minētajiem pārkāpumiem attiecībā uz ārstniecības iestādēs radītiem atkritumiem veic Veselības inspekcija.

Likums stājas spēkā vienlaikus ar Administratīvo pārkāpumu procesa likumu.

Vides aizsardzības un

reģionālās attīstības ministrs Kaspars Gerhards

Doniņa 67026515