**Likumprojekta “Grozījums Atkritumu apsaimniekošanas likumā”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekta “Grozījums Atkritumu apsaimniekošanas likumā” (turpmāk – likumprojekts) mērķis ir nodrošināt atkritumu apsaimniekošanas nozarē administratīvo pārkāpumu kodifikāciju.  Likumprojekts stāsies spēkā vienlaikus ar Administratīvo pārkāpumu procesa likumu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, lai īstenotu Ministru kabineta 2014. gada 22. aprīļa sēdes protokollēmuma Nr. 24 26. § (turpmāk – Protokollēmums) 2.1. apakšpunktā un Ministru kabineta 2016. gada 13. decembra sēdes protokollēmumā Nr. 68 67. § “Informatīvais ziņojums “Nozaru administratīvo pārkāpumu kodifikācijas ieviešanas sistēmas īstenošana”” (turpmāk – informatīvais ziņojums) doto uzdevumu.  Saskaņā ar Protokollēmuma 2.2. apakšpunktu likumprojekts pirms tā izsludināšanas Valsts sekretāru sanāksmē tiek nodots apspriešanai Tieslietu ministrijas izveidotajā Latvijas Administratīvo pārkāpumu kodeksa (turpmāk – LAPK) pastāvīgajā darba grupā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Informatīvā ziņojuma 1. pielikumā minētajām ministrijām ir pienākums to kompetencē esošajos nozares likumos iestrādāt grozījumus, lai tajos tiktu ietverti administratīvie pārkāpumi un kompetentās iestādes par administratīvo sodu piemērošanu, ņemot vērā, ka spēku zaudēs LAPK.  **Pašlaik spēkā esošais administratīvās atbildības regulējums** attiecībā uz Atkritumu apsaimniekošanas likuma (turpmāk – AAL) un uz tā pamata izdoto normatīvo aktu pārkāpumiem ir ietverts vairākos LAPK pantos:  LAPK 75. pantā ir noteikta administratīvā atbildība par atkritumu apsaimniekošanas noteikumu vai atkritumu pārrobežu (starptautisko) pārvadājumu noteikumu pārkāpšanu un sadzīves atkritumu radītāja vai īpašnieka nepiedalīšanos pašvaldības organizētajā sadzīves atkritumu savākšanā.  LAPK 75.2 pantā ir noteikta administratīvā atbildība par azbesta atkritumu apsaimniekošanas noteikumu pārkāpšanu un par azbesta atkritumu apglabāšanu neparedzētās vietās.  LAPK 75.3 pantā ir noteikta administratīvā atbildība par normatīvajos aktos noteikto prasību pārkāpšanu attiecībā uz elektriskajām un elektroniskajām iekārtām un to atkritumiem.  LAPK 75.5 pantā ir noteikta administratīvā atbildība par normatīvajos aktos noteikto prasību pārkāpšanu attiecībā uz baterijām un akumulatoriem, un to atkritumiem.  LAPK 87. pantā ir noteikta administratīvā atbildība par bīstamo, sadzīves vai citu atkritumu poligonu (izgāztuvju) apsaimniekošanas noteikumu pārkāpšanu, kas izraisījusi vai būtu varējusi izraisīt vides piesārņošanu; par atkritumu pieņemšanas vai apglabāšanas pārskatu sagrozīšanu, izdarot nepatiesus ierakstus un par bīstamo, sadzīves vai citu atkritumu sadedzināšanas iekārtu darbības noteikumu pārkāpšanu, kas izraisījusi vides piesārņošanu.  Saskaņā ar LAPK 210., 211.1 un 231. pantu pašvaldību administratīvās komisijas, republikas pilsētu domju un novadu domju priekšsēdētāji, viņu vietnieki un izpilddirektori, vai Valsts vides dienests (turpmāk – VVD) piemēro LAPK 75. pantā noteiktos sodus. Saskaņā ar LAPK 231. pantu VVD piemēro sodus par LAPK 75.2, 75.3, 75.5 un 87. pantā noteiktajiem pārkāpumiem (sk.anotācijas pielikumu).  **Likumprojekta mērķis** ir nodrošināt atkritumu apsaimniekošanas nozares administratīvo pārkāpumu kodifikāciju, kas stāsies spēkā vienlaikus ar Administratīvo pārkāpumu procesa likumu.  Likumprojektā ir paredzēts noteikt administratīvo atbildību par šādiem pārkāpumiem atkritumu apsaimniekošanas jomā par :   1. sadzīves atkritumu radītāja vai valdītāja nepiedalīšanos pašvaldības organizētajā sadzīves atkritumu apsaimniekošanā; 2. atkritumu uzskaites noteikumu pārkāpšanu;   3) normatīvajos aktos noteikta speciālā marķējuma ar prasību savākt elektrisko un elektronisko iekārtu atkritumus atsevišķi no citiem atkritumiem nelietošanu un speciālā marķējuma ar prasību savākt bateriju un akumulatoru atkritumus atsevišķi no citiem atkritumiem nelietošanu;  4) normatīvajos aktos noteiktā pienākuma reģistrēties elektrisko un elektronisko iekārtu vai bateriju un akumulatoru ražotājam vai bateriju vai akumulatoru ražotājam nepildīšanu;  5) atkritumu apsaimniekošanas noteikumu pārkāpšanu vai atkritumu savākšanas, pārvadāšanas, pārkraušanas, šķirošanas vai uzglabāšanas, vai slēgtas vai rekultivētas atkritumu izgāztuves atrakšanas un atkritumu pāršķirošanas atļaujas nosacījumu neievērošanu;  6) normatīvajos aktos noteikto atkritumu pārrobežu pārvadājumu prasību pārkāpšanu.  Likumprojektā ietverto administratīvo pārkāpumu sastāvu saglabāšana vai iekļaušana administratīvo pārkāpumu sistēmā ir izvērtēta, ņemot vērā katra pārkāpuma smagumu un ietekmi uz vidi.  Pamatojums Atkritumu apsaimniekošanas likumu (turpmāk – AAL) papildināšanai ar 43. panta pirmo daļu ir tas, ka šajā normā minētais pienākums ir ietverts AAL 16. panta pirmās daļas 1. un 2. punktā. Saskaņā ar likuma “Par pašvaldībām” 15. panta 1. punktu un AAL 8. panta pirmo daļu pašvaldība ir atbildīga par sadzīves atkritumu apsaimniekošanas organizēšanu savā administratīvajā teritorijā, nodrošinot attiecīgos atkritumu apsaimniekošanas pasākumus. Savukārt AAL 16. panta pirmā daļa noteic, ka atkritumu sākotnējie radītāji un valdītāji izmanto šos pakalpojumus un sedz attiecīgās izmaksas. Pašvaldībās izveidotā sadzīves atkritumu apsaimniekošanas sistēma arī nodrošina sanitāro tīrību pašvaldības teritorijā. Neiekļaujoties pašvaldības izveidotajā sadzīves atkritumu apsaimniekošanas sistēmā, palielinās risks, ka sadzīves atkritumi tiks apsaimniekoti nelegāli (piemēram, tiks uzglabāti vai apglabāti tam neparedzētās vietās), tādejādi radot apdraudējumu videi un cilvēku dzīvībai un veselībai.  Pamatojums tam, ka ar Likumprojektu paredzēts papildināt AAL ar 43. panta otro daļu izriet no vairākos AAL pantos (piemēram, 17. pantā, 17.1 pantā, 23. pantā) ietvertā regulējuma veikt atkritumu un to pārvadājumu uzskaiti atbilstoši Ministru kabineta 2014. gada 15. aprīļa noteikumiem Nr. 199 “ Būvniecībā radušos atkritumu un to pārvadājumu uzskaites kārtība” un Ministru kabineta 2018. gada 7. augusta noteikumiem Nr. 494 “Atkritumu pārvadājumu uzskaites kārtība”. Neveicot atkritumu uzskaiti un atkritumu pārvadājumu uzskaiti, ievērojami pieaug risks, ka tiek veikti nelikumīgi atkritumu pārvadājumi.  Likumprojekts paredz papildināt AAL ar 43. panta trešo un ceturto daļu, kur minētie administratīvie pārkāpumi attiecas uz elektrisko un elektronisko iekārtu un bateriju un akumulatoru apsaimniekošanas darbībām (speciāla marķējuma lietošana saistībā ar prasību savākt attiecīgos atkritumus atsevišķi no citiem atkritumu veidiem un reģistrēšanās attiecīgajos ražotāju reģistros). Likumprojekts 43.panta trešajā daļā minētā prasība (speciāla marķējuma lietošana saistībā ar prasību savākt attiecīgos atkritumus atsevišķi no citiem atkritumu veidiem) ir noteikta Ministru kabineta 2011. gada 21. jūnija noteikumos Nr. 485 “Atsevišķu veidu bīstamo atkritumu apsaimniekošanas kārtība” un Ministru kabineta 2014. gada 8. jūlija noteikumos Nr. 388 “Elektrisko un elektronisko iekārtu kategorijas un marķēšanas prasības un šo iekārtu atkritumu apsaimniekošanas prasības un kārtība”. Nesniedzot elektrisko un elektronisko iekārtu vai bateriju un akumulatoru lietotājiem informāciju (marķējuma veidā), šo preču ražotājs rada situāciju, ka minēto preču atkritumi (kuri var būt arī bīstamie atkritumi atbilstoši Ministru kabineta 2011. gada 19. aprīļa noteikumu Nr. 302 “Noteikumi par atkritumu klasifikatoru un īpašībām, kuras padara atkritumus bīstamus” pielikuma 689., 690., 691., 692., 693., 695., 714., 715., 716., 719., 939., 940., 949., 951. punktam) nonāk sadzīves atkritumu plūsmā un netiek apsaimniekoti atbilstoši prasībām par bīstamo atkritumu apsaimniekošanu, tādejādi radot apdraudējumu videi un cilvēku dzīvībai un veselībai. Savukārt Likumprojekta 43. panta ceturtajā daļā minētā prasība elektrisko un elektronisko iekārtu vai bateriju un akumulatoru ražotājiem reģistrēties izriet no AAL 24.panta otrās daļas, 31.panta trešās daļas un no Ministru kabineta 2014. gada 17. jūnija noteikumos Nr. 331 “Elektrisko un elektronisko iekārtu ražotāju un bateriju vai akumulatoru ražotāju reģistrācijas kārtība un samaksas kārtība par datu uzturēšanu” un tās mērķis ir nodrošināt, ka reģistrētie ražotāji uzņemas atbildību par realizētajām precēm pēc tam, kad tās ir kļuvušas par atkritumiem.  Pamatojums AAL papildināšanai ar 43. panta piekto daļu ir apsvērums, ka ar šo normu ir noteikta administratīvā atbildība par atkritumu apsaimniekošanas normatīvo aktu prasību neievērošanu, tādejādi aptverot visus uz AAL pamata izdotos Ministru kabineta noteikumus:   * Ministru kabineta 2011. gada 19.aprīļa noteikumus Nr. 301 ”Noteikumi par azbesta un azbesta izstrādājumu ražošanas radīto vides piesārņojumu un azbesta atkritumu apsaimniekošanu”; * Ministru kabineta 2011.gada 19.aprīļa noteikumus Nr.302 “ Noteikumi par atkritumu klasifikatoru un īpašībām, kuras padara atkritumus bīstamus”; * Ministru kabineta 2011.gada 26.aprīļa noteikumus Nr.319 “Noteikumi par atkritumu reģenerācijas un apglabāšanas veidiem”; * Ministru kabineta 2011.gada 21.jūnija noteikumus Nr.485 “ Atsevišķu veidu bīstamo atkritumu apsaimniekošanas kārtība”; * Ministru kabineta 2011. gada 13.septembra noteikumus Nr.703 “Noteikumi par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas kārtību, kā arī par valsts nodevu un tās maksāšanas kārtību”, tādējādi aptverot pašreiz spēkā esošajā LAPK ietvertās dispozīcijas un sankcijas atkritumu apsaimniekošanas jomā; * Ministru kabineta 2011.gada 13.decembra noteikumus Nr.960 “ Noteikumi par kārtību, kādā iepērk un realizē melno un krāsaino metālu atgriezumus un lūžņus un izsniedz licences metālu atgriezumu un lūžņu iepirkšanai Latvijā, kā arī par valsts nodevas likmi par licenci metālu atgriezumu un lūžņu iepirkšanai un valsts nodevas maksāšanas kārtību”; * Ministru kabineta 2012.gada 24.janvāra noteikumus Nr.71”Kārtība, kādā tirdzniecības vietā vai speciāli izveidotā iepakojuma pieņemšanas punktā savāc iepakojumu, kuram nepiemēro depozīta sistēmu” * Ministru kabineta 2012.gada 22.maija noteikumus Nr.353 “Ārstniecības iestādēs radušos atkritumu apsaimniekošanas prasības”; * Ministru kabineta 2014. gada 8. jūlija noteikumus Nr.388 “Elektrisko un elektronisko iekārtu kategorijas un marķēšanas prasības un šo iekārtu atkritumu apsaimniekošanas prasības un kārtība”; * Ministru kabineta 2014.gada 9.decembra noteikumus “Prasības lietotu elektrisko un elektronisko iekārtu sūtījumu pārbaudei, par kuriem pastāv aizdomas, ka tiek sūtīti elektrisko un elektronisko iekārtu atkritumi”; * Ministru kabineta 2016.gada 13.decembra noteikumus Nr.788 “Noteikumi par atkritumu savākšanas un šķirošanas vietām”; * Ministru kabineta 2018.gada 28.augusta noteikumus Nr.548 “Otrreizējo izejvielu uzskaites kārtība”.   Ar Likumprojektu papildinot AAL ar 43. panta sesto daļu, ir noteikta administratīvā atbildība par Apvienoto Nāciju Organizācijas 1989. gada 22. marta Bāzeles Konvencijas par kontroli pār kaitīgo atkritumu robežšķērsojošo transportēšanu un to aizvākšanu, Eiropas Parlamenta un Padomes 2006. gada 14. jūnija regulas Nr. 1013/2006/EK par atkritumu sūtījumiem (turpmāk – Regula Nr. 1013/2006) un AAL 42. pantā noteikto prasību pārkāpšanu. Atbilstoši minētajiem starptautiskajiem normatīvajiem aktiem bīstamo atkritumu pārrobežu pārvadājumiem, kā arī visu veidu atkritumu pārvadājumiem apglabāšanai ir nepieciešama saņēmējvalsts rakstiska piekrišana. Savukārt nebīstamo atkritumu pārvadājumiem no vienas Eiropas Savienības (turpmāk – ES) dalībvalsts uz otru ir nepieciešams noslēgt līgumu starp atkritumu nosūtītāju un atkritumu saņēmēju, kā arī atbilstoši Regulas Nr. 1013/2006 VII pielikumam noformēta kravas pavadzīme. Atbilstoši Regulas Nr.1013/2006 3. panta 2. punktam nebīstamo atkritumu pārvadājumiem netiek piemērota iepriekšējas rakstiskas paziņošanas procedūra un ES dalībvalsts kompetentās iestādes netiek informētas par šādiem pārvadājumiem. Ņemot vērā atkritumu sūtījumu pārbaudēs iegūto pieredzi un izdevumus, kas ir nepieciešami, lai novērstu nelegālu atkritumu pārrobežu pārvadājumu sekas un atgrieztu šos atkritumus atpakaļ nosūtītājam citā dalībvalstī, ir nepieciešams atsevišķi izdalīt šo administratīvā pārkāpuma sastāvu un noteikt sankcijas par izdarīto pārkāpumu.  LAPK 87. pantā ietvertie administratīvie pārkāpumi nav ietverti šajā likumprojektā, tā kā atkritumu apglabāšanas poligonu un atkritumu sadedzināšanas iekārtām atbilstoši likumam “Par piesārņojumu” tiek izdotas atļaujas A vai B kategorijas piesārņojošo darbību veikšanai, un šajās atļaujās tiek noteiktas attiecīgo iekārtu darbībai izvirzāmās prasības. Tāpēc administratīvā atbildība par šo iekārtu darbību bez attiecīgās atļaujas vai par attiecīgās atļaujas noteikumu pārkāpšanu tiks iekļauta likumprojektā “Grozījumi likumā “Par piesārņojumu””, ar kuru tiks veikta attiecīgās jomas administratīvo pārkāpumu kodifikācija.  Ievērojot principa “konsultē vispirms” ieviešanu valsts pārvaldē, secināts, ka nav lietderīgi saglabāt sankciju par ziņojuma neiesniegšanu (neiesniegšanu laikā), jo šādam pārkāpumam nav tiešas ietekmes uz vides kvalitāti, kā arī kavējumu termiņi var būt nelieli. Līdz ar to LAPK 75.3 panta trešā daļa un LAPK 75.5 panta trešā daļa, kas paredz sodu par normatīvajos aktos noteikto ziņojumu par elektrisko un elektronisko iekārtu un to atkritumu apsaimniekošanu un par normatīvajos aktos noteikto ziņojumu par bateriju, akumulatoru un to atkritumu apsaimniekošanu neiesniegšanu, nav ietverta likumprojektā. Attiecīgais jautājums tiks risināts Administratīvā procesa likumā paredzētajā kārtībā.  AAL papildināts ar 44. pantu, kas noteic, ka administratīvo pārkāpumu procesu par šā likuma 43.panta otrajā, trešajā, ceturtajā un piektajā daļā minētajiem pārkāpumiem veic VVD . Administratīvo pārkāpumu procesupar šā likuma 43.panta pirmajā daļā minētajiem pārkāpumiem veic pašvaldību administratīvās komisija vai apakškomisija, izpilddirektors vai pašvaldības policija. . Administratīvo pārkāpumu procesu par šā likuma 43. panta piektajā daļā minētajiem pārkāpumiem attiecībā uz ārstniecības iestādēs radītiem atkritumiem veic Veselības inspekcija.  VVD sistemātiski un regulāri veic pārbaudes un piemēro sodus par administratīvajiem pārkāpumiem atkritumu apsaimniekošanas jomā[[1]](#footnote-1). Izvērtējot minēto statistisko informāciju, var secināt, ka administratīvie sodi ir piemēroti par gandrīz visiem LAPK ietvertajiem pārkāpumiem, izņemot administratīvos pārkāpumus azbesta atkritumu apsaimniekošanas jomā. Ar Likumprojektu nav noteiktas atsevišķas sankcijas par normatīvo aktu pārkāpumiem attiecībā uz atsevišķu veidu atkritumu plūsmu apsaimniekošanu, piemēram, azbestu saturošo atkritumu apsaimniekošana, u.c., tā kā sankcijas par šiem pārkāpumiem ir ietvertas likumprojektā paredzētajā AAL 43. panta piektajā daļā.  Salīdzinot ar pašreiz spēkā esošo LAPK, sankciju apmērs ir palielināts attiecībā uz katru pārkāpumu, lai aizsargātu sabiedrisko kārtību, pēc iespējas atjaunotu taisnīgumu, sodītu par izdarīto pārkāpumu, kā arī atturētu administratīvo pārkāpumu izdarījušo personu un citas personas no turpmākas administratīvo pārkāpumu izdarīšanas. Nosakot sankciju apmēru, tika ņemta vērā pārkāpumu bīstamība, atkritumu apsaimniekošanas jomas normatīvo aktu pārkāpumu radītās sekas uz vidi un cilvēku veselību, kā arī tas, ka pašreizējas sankcijas pietiekami efektīvi neattur personas no pārkāpumu izdarīšanas.  Atbilstoši likumprojektam “Administratīvo pārkāpumu procesa likums” (Nr. 16/Lp12) naudas sods ir noteikta naudas summa, kas administratīvi sodītajai personai jāmaksā par izdarītu administratīvo pārkāpumu, un vienas naudas soda vienības vērtība ir pieci *euro*.  Likumprojekts izstrādāts atbilstoši informatīvajā ziņojumā ietvertajām rekomendācijām.  **Likumprojekta pieņemšana pilnībā nodrošinās informatīvajā ziņojumā minēto nostādņu ieviešanu.** |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija (turpmāk – VARAM) sadarbībā ar VVD. Likumprojekts tiks apspriests VARAM izveidotajā darba grupas “Par atkritumu apsaimniekošanas normatīvo aktu pilnveidošanu”[[2]](#footnote-2) sanāksmē. Darba grupā apvienoti pašvaldības, uzņēmēju un nozaru asociāciju pārstāvji (Latvijas Atkritumu saimniecības uzņēmumu asociācija, Latvijas Atkritumu saimniecības asociācija, Latvijas Pašvaldību savienība, Latvijas Pārtikas uzņēmumu federācija, Latvijas Tirdzniecības un rūpniecības kamera, Latvijas Lielo pilsētu asociācijas, Latvijas Pārtikas tirgotāju asociācija, Latvijas Tirgotāju asociācija, Vides konsultatīvā padome). |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un**  **administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā ietvertais regulējums attiecas uz atkritumu apsaimniekotājiem, elektrisko un elektronisko iekārtu ražotājiem, bateriju un akumulatoru ražotājiem, atkritumu sākotnējo radītāju vai valdītāju, kā arī visiem sabiedrības locekļiem. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā ietvertajam regulējumam nav ietekmes uz tautsaimniecību, tas nerada papildu administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Likumprojekts “Grozījumi likumā “Par piesārņojumu””, kurā jānosaka administratīvā atbildība par atkritumu poligonu vai atkritumu sadedzināšanas iekārtu darbību bez attiecīgās atļaujas piesārņojošas darbības veikšanai, vai par atļaujā ietverto prasību pārkāpšanu. |
| 2. | Atbildīgā institūcija | VARAM. |
| 3. | Cita informācija | Nav |

|  |  |  |
| --- | --- | --- |
| V. Tiesību akta projekta atbilstība Latvijas Republikas starptautiskajām saistībām | | |
| 1. | Saistības pret Eiropas Savienību | Eiropas Parlamenta un Padomes2012. gada 4. jūlija Direktīva 2012/19/ES par elektrisko un elektronisko iekārtu atkritumiem (EEIA) |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| 1. tabula  Tiesību akta projekta atbilstība ES tiesību aktiem | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes2012. gada 4.jūlija Direktīva 2012/19/ES par elektrisko un elektronisko iekārtu atkritumiem (EEIA) | | |
| A | B | C | D |
|  |  |  |  |
| 22. pants | Likumprojekta 2. pants (AAL 43. panta sestā daļa) | Atbilst pilnībā | Netiek noteiktas stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Projekts šo jomu neskar. | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | |
| Cita informācija | | Nav | |

|  |
| --- |
| **2. tabula** |
| Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji tiks aicināti līdzdarboties, rakstiski sniedzot viedokli par likumprojektu tā izstrādes stadijā. |
| 2. | Sabiedrības līdzdalība projekta izstrādē | Likumprojekts un tā anotācija tiks publicēts VARAM tīmekļvietnē:  http://www.varam.gov.lv/lat/lidzd/pazinojumi\_par\_lidzdalibas\_iesp/ sadaļā “Sabiedrības līdzdalība”. |
| 3. | Sabiedrības līdzdalības rezultāti | Sadaļa tiks precizēta atbilstoši sabiedrības līdzdalības rezultātiem. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VVD, pašvaldību administratīvās komisijas, pašvaldības policija. |
| 2. | Projekta izpildes ietekme uz pārvaldes funkcijām un institucionālo struktūru | Likumprojekts neietekmē iesaistīto institūciju funkcijas un uzdevumus.  Likumprojekts neparedz jaunu institūciju izveidi, likvidāciju vai reorganizāciju. |
| 3. | Cita informācija | Nav |

Vides aizsardzības un

reģionālās attīstības ministrs Kaspars Gerhards

Doniņa 67026515

[Ilze.Donina@varam.gov.lv](mailto:Ilze.Donina@varam.gov.lv)

1. Statistika par vides aizsardzības un dabas resursu izmantošanas, zvejas, radiācijas drošību un kodoldrošības kontrole (pieejams VVD tīmekļvietnē <http://www.vvd.gov.lv/publikacijas-un-statistika/statistikas-dati/>) [↑](#footnote-ref-1)
2. [↑](#footnote-ref-2)